UMahamat Ukhethwa Ukuba Ngumgcinisihlalo weA.U Commission
UMnu. Moussa Faki Mahamat usekhethwe ukuba athathe isikhundla sokuba ngumgcinisihlalo wenhlanganiso yeAfrican Union Commission esasibanjwe nguNkosikazi Nkosazana Dlamini-Zuma.
GABORONE, BOTSWANA — Amazwe awenhlanganiso yomanyano wamazwe awezwekazi labensundu eye Africa Union, asekhethe owake waba ngumpathntambo wezobudlelwano beChad lamanye amazwe womhlaba uMnu. Moussa Faki Mahamat, ukuthi athathe isikhundla sokuba ngumgcinisihlalo waleyo nhlanganiso esitshiywe nguNkosikazi Nkosazana Dlamini-Zuma. EleZimbabwe, elimelwe nguMongameli Robert Mugabe, kulumhlangano belikhangelelwe ukuvotela ophuma kweleBotswana uDokotela Pelonomi Venson-Moitoi omunye wabane abanqotshiweyo. UDokotela Pelonomi Venson-Moitoi uhambe kakhulu eZimbabwe ekhankasela ukuvotelwa, njalo waphuma esithi ulethemba lokuthi uMongameli Robert Mugabe uzamupha ivoti yakhe. IZimbabwe yaphuma mgceke isithi izalandela amanye amazwe akunhlanganiso yeSouthern African Development Community (SAADC) ngokuvotela uVenson Moitoi, oyisiphathamandla esibona ngendaba zaphandle kwelizwe eBotswana. NgoMvulo amalunga angamatshumi amahlanu lane (54) ahlanganise amakhanda ukukhetha ozathatha isikhundla esitshiywa nguDokotela Nkosazana Dlamini-Zuma wakwele South Africa, okulapho okunqobe khona uMnu. Mahamat wele Chad. UVenson-Moitoi ongomunye babahlanu abancintisileyo kulolu khetho, enguye yedwa obephuma emazweni awenhlanganiso yomanyano wamazwe angezansi kwezwekazi leAfrica awe SADC. UMugabe ufike eAddis Ababa kweleEthiopia ngoLwesihlanu njalo ubekhangelelwe ukuvotela uVenson-Moitoi noma nje umongameli Ian Khama weBotswana esanda kutshela uMugabe ukuthi isikhathi sokuthi atshiye isikhundla sesitshayile. Abacubungula ngezombusazwe, bathi ukufuthelana phakathi kwabakhokheli bobabili bekukhangelelwanga ukuphazamisa indlela iZimbabwe engavota ngayo. Omunye wabo ocubungula ngezombusazwe uthe, “Angiboni ukuthi ukufuthelana phakathi kuka mongameli Mugabe kanye lomongameli Khama kulakho ukuphazamisa ukuvota. Kulobudlwelwano ubudlula lapho obutholakala ngitsho lakunhlanganiso yeSADC.” Kukanti abesifazana bona bathi bekuqakathekile ukuthi kuqhubeke kulowesifazana kulesi sikhundla kuyindlela yokunikeza omama amathuba alingeneyo. “Isifiso sami yikubon umuntu ongumama eqhubeka kulesikhundla ngoba njengezwekazi leAfrica sikhalelele ukuphakamisa omama kuzikhundla eziqhakathekileyo.” Lapho ubephatha udaba ngokuphathiseka okwenhlanganiso yeSADC, uMnu. Adam Sibanda uthe kalaqiniso ukuthi amazwe awehlanganiso yeSADC athola ukuphathiseka okunganani ngokuba lomgcinisihlalo ophuma kwelinye lamalunga ayo. uSibanda uphinde wathi, sibonile unkosazana Dlamini-Zuma esikhundleni, asazi ukuthi ukungena kwakhe kwenzelani inhlanganiso yeSADC. UVenson-Moitoi oleminyaka engamatshumi ayisithupha lanhlanu, 65, yinthathelizindaba ngokufunda kodwa wangena ezombusazwe lapho akhokhele ingatsha zikahulumende ezimbalwa njalo elilunga ledale lephalamende. Umongameli Khama wamnikeza ugatsha olubona ngendaba zobudlelwano beBotswana lamanye amazwe womhlaba ekugqitshweni kokhetho luka 2014, ngemva kwalokho uVenson Moitoi wabika ukuthi ulesifiso sokujikela elakhe igama kukhetho lokuba ngumngcinisihlalo we AU Commission. Kodwa uMongameli Khama yena akahambanga kweleEthiopia, emhlanganweni lo owe AU, ekhethe ukuthumela umsekeli wakhe uMnunzana Mokgweetsi Masisi.